Tésztafodrok és függönyrojtok – nézegessen velünk Oscar-ruhákat
Az Oscar-gála az év divateseménye Hollywoodban. Kedvenceinket és a legszörnyűbb kreációkat mutatjuk be.
Billie Eilish

Az énekesnő két dolgot is kiválóan megmutatott a vörös szőnyegen: 1. attól, hogy extravagáns a kinézeted, még nem feltétlenül leszel csinos és/vagy emlékezetes, mint Lady Gaga; 2. attól, hogy Chanel-szettet választasz, még nem leszel ízléses. Rogán Cili tapsikol, Coco forog a sírjában.

Rooney Mara

Ha már sírban forgás: a színésznő Alexander McQueen-estélyijében bármelyik gót partyn sikert aratott volna, de a fura kombiné fölött mi szívesen láttunk volna bármit. És nem az ő egészségéért aggódunk.

Gal Gadot

Jó, lehet ezt a kombiné stílt egy cseppet kevésbé vérfagyasztóan is. A Givenchy-ruhánál persze sokkal érdekesebb a Tiffany nyakék a színésznőn.

Thimothée Chalamet

Gratulálunk Thimothée Chalamet-nak az előléptetéshez a benzinkúton – írta a Ringer magazin tweetjében. Komoly előléptetés lehetett, mivel a szerelőruhát egy 15 milliós Rolex karórával egészítette ki a fiatal színész. Mondjuk sokat az sem javított a szerelő szetten.

Janelle Monaé

168 ezer Swarowski-kristállyal díszített Ralph Laurenben pompázott az énekesnő, a ruhában ennél is érdekesebb volt azonban a kapucnija és a nyitott háta – meg a valódi gyémánt ékszerek, amelyeket a biztonság kedvéért felvett hozzá. Ha a fémes csillogás volt az idei divat, ennél jobban aligha lehetett volna kimaxolni.

Rebel Wilson

A komika ruhája megtestesített minden idei trendet: a Jason Wu aranyszínű estélyije úgy csillog, hogy nem kell mellette villanyt kapcsolni, aszimmetrikus, és némileg csavart a válla. Igazi hollywoodi glamour, és még jól is áll neki.

Laura Dern

A Házassági történetért a legjobb női mellékszereplő Oscarját hazavivő színésznő inkább másik tavalyi szerepéből, a Kisasszonyokból inspirálódhatott, amikor ruhát választott magának a gálára. Mármint nem a film szintén díjnyertes kosztümjeiből, hanem a korra jellemző függönyrojtokból, amelyekből néhányat el is helyeztek az amúgy teljesen érdektelen Dior-rózsaszín Dior-ruhán.

Florence Pugh

Ha már Kisasszonyok: az amerikai sajtó máris New York ikonikus felhőkarcolójához, a Chrysler Buildinghez hasonlítja a színésznő Louis Vuitton ruháját, amely a hírek szerint 70 méter szövetből készült, és tíz napig dolgoztak rajta. Ikonikus és gyönyörű, akár a Chrysler Building.

Saoirse Ronan

Papíron biztosan pompázatos volt minden, de felvéve egészen furcsán fest a Gucci. És hát attól sem szerettük meg, hogy derék- és felső részét abból a selyemből készítették, amelyet egy hete még a színésznő a BAFTA-gálán viselt.

Billy Porter

A színész és stylistja, Sam Ratelle idén a brit monarchiára emlékeztető outfittel sokkolt, egészen pontosan a Kensington-palota aranyban tündöklő kupolatermét húzta magára. A ruha valóban pompázatos, a cipőről inkább ne beszéljünk.

Kristen Wiig

Homárhoz, nyers lasagnatésztához, sült baconhöz, vécékeféhez, halhoz és a vörös szőnyeghez is hasonlították a színésznő Valentinóját, amely szembement minden mással, amit láthattunk a gálán. Az oldalán raffolt szoknyarészt egyenes uszály és hasonló felső egészíti ki, a ruhát pedig egy hosszú bőrkesztyű. A kötelező csillogás pedig a Christian Louboutin cipőből és az igen feltűnő fülbevalóból árad, ezek pedig Wiig szőke hajával passzolnak – a frizura miatt az internet népének Annie Lennox is eszébe jutott a színésznőről. Sok ilyet, még, még!

Olivia Colman

Szerencse, hogy a tavalyi női főszereplő Oscar nyertese szőke hajjal jelent meg, a váltás elvonta a figyelmet a ruhájáról. A kék bársonyt Stella McCartney tervezte, nekünk azonban inkább gyerekkorunk Puma-melegítője jutott róla eszébe a vastag csíkkal a nadrág oldalán. A ruha vállrészéről meg annyi, hogy Colman a Crown forgatásán magára húzta a függönyt.

Natalie Portman

A színésznő Dior-ruhája azért került be a hírekbe, mert kabátrészére azoknak a rendezőnőknek a nevét hímezték, akiket nem jelöltek Oscarra. Ennél azonban sokkal érdekesebb maga a ruha, amely egyszerre hozza az idei év fémes csillogását és az elmúlt évek – szerencsére ma már csak nyomokban fellelhető – divatját a köldökig érő dekoltázzsal. Ezt azonban maximálisan ízléssel teszi.
Billy Porter givenchy Oscar-díj Hollywood Rebel Wilson Thimothée Chalamet oscar 2020 Ralph Lauren Laura Dern Natalie Portman Kristen Wiig Oscar-gála divat Alexander McQueen Chanel